
Predgovor | I 


Predgovor 


I danas, nasreću, ima onih koji bi htjeli posvetiti svoje zemaljske živote, 
provesti ih kreposno, uzdrhtalo i nadahnuto, stalno obasjani božanskom 
milošću. Takvi su oni s najviše ljubavi i hrabrosti među nama — ima li, na 
kraju, uopće smisla živjeti ako se ne živi kao svetac? No, takav život ipak ne 
garantira da ćete i postati pravi svetac, onaj koji će nakon svoje smrti biti i 
službeno proglašen svetim i zaveden u relevantne dokumente koji regulira- 
ju to područje. Moglo bi se, naime, dogoditi da čitav život živite kao svetac, 
a da o tome nitko nema pojma ili da to uopće ni ne prepoznaje pa će vaš 
cjeloživotni trud biti posve uzaludan i nitko neće štovati vašu neumrlu dušu. 
Ovaj je priručnik napisan zato da se izbjegnu takve situacije i da se konačno 
zaustavi taj neizmjeran gubitak svetaca, i to samo zato što nisu bili upućeni u 
sve okolnosti i pravilnike. 


Kako je riječ o priručniku, u njemu svakako nedostaje široke teorijske pod- 
loge. Tu je, s druge strane, mnogo praktičnih savjeta i preporuka koje su 
dovoljno sažete tako da vam se svetački cilj nikad ne izgubi u gustoj magli 
filozofije i teologije. Koliko god zvučalo paradoksalno, danas znamo da su 
najuspješniji i najomiljeniji sveci upravo oni koji nisu baš ništa znali ni o fizici 
ni o metafizici, a mnogi su od njih bili i prilično siromašni duhom. To, nara- 
vno, nije nikakva prepreka da se postane svetac, a može biti i velika prednost 
kako ovaj priručnik i pokazuje. 


Iako priručnik sadrži upute koje su opće naravi i primjenjive za svece bilo gdje 
na svijetu, od njega bi najviše koristi morali imati oni koji žele postati hrvat- 
ski katolički sveci. Postati svetac u okviru malog katoličkog naroda zahtijeva 
specifične vještine, ali takva je okolnost blagoslov za one koji osjećaju toplo 
bilo svog naroda, uvijek željnog narodnih blaženika i svetaca. Premda su slav- 
na vremena predziđa kršćanstva odavno prošla, Hrvatska je i danas predziđe 
ili barem predvorje, što svecima pruža mnoge prilike za mučeništvo. Te pri- 
like treba ipak prepoznati, pogotovo u kontekstu sveudiljnosti hrvatskih pov- 
ijesnih bespuća i bivstva zlosilja. Brojni su specifično hrvatski primjeri nave- 
deni u priručniku, što bi svecima moralo omogućiti razumijevanje pogodnih 
situacija u kojima bi se njihova svetost mogla iskazati u svojoj punini. 


Predgovor | II 


Najsigurniji put za budućeg sveca je, naravno, kroz Crkvu, pa se priručnik 
opširnije osvrće na crkvenu problematiku, opet posebno u hrvatskom 
kontekstu. Crkva nudi mnogo opcija. U njoj se na put prema svetosti može 
krenuti i kao najobičniji vjeroučitelj u javnoj školi koji vodi djecu u posjet 
neraspadnutom svecu i kao kardinal. Možete biti ispovjednik ili kapucin, 
pater, sjemeništarac, katolička feministica, propovjednik, mariolog, bogoslov, 
misionar, teolog, opat, župnik, prebendar, prelat, dogmatik, monsinjor, 
kanonik, egzorcist, biskup, pomoćni biskup, prefekt, vikar, katolički liječnik ili 
fizičar, redovnik, bibličar, patrolog, katehet, prezbiter, martirolog, apostolski 
administrator, provincijal, mladomisnik, lektor, član saborskog odbora za 
obrazovanje, znanost i kulturu, vojni ordinarij, akolit, ekumenist, kristolog, 
dekan, pa i onaj pravnog fakulteta, vidjelica, gvardijan, nuncij, vitez čuvar 
svetog groba jeruzalemskog, autor čitanke iz hrvatskog jezika, i još mnogo 
toga što vam razgranata društvena pozicija Crkve omogućava. 


Da se i vizualno priviknete na svoju ulogu, priručnik je bogato ilustriran 
svetačkim fotografijama koje su na skoro svakoj drugoj stranici. Neke sam 
od tih fotografija snimio na slavnim mjestima koja bi svaki budući svetac već 
i u ovom trenutku morao prepoznati. Tako je npr. na str. 17 prizor iz opatije 
u Melku, na str. 31 dio oltara crkve sv. Marije Snježne u Belcu, na str. 41 dio 
reljefa iz bazilike sv. Marije u Ptujskoj Gori, a na str. 68. prizor iz Eufrazijeve 
bazilike u Poreču. Sigurno ćete prepoznati i još neke lokacije i djela u ovom 
priručniku, no malo je vjerojatno da ćete prepoznati većinu. 'To je i još jedan 
upotrebljivi aspekt priručnika kojim se možete koristiti i kao misterijskim 
svetačkim turističkim vodičem, čija sva otajstva tek trebate otkriti. 


Ako ovaj priručnik pomogne samo jednom hrvatskom svecu ili barem 
blaženiku u njegovom uzašašću, moja će misija biti ispunjena. Nadam se da 
ćeš taj svetac biti upravo ti, čitatelju. 


Autor 
U Zagrebu 23. veljače 2023. godine 

Kršćanstvo je zapravo varijanta post-truth 
ideologije — tko zna što je istina i tko je 
kriv jer nije na nama da sudimo. Zato se 
tako dobro uklapa u suvremenost u kojoj 
se uzvisuju najgori lopovi i besramne laži. 

Tipičan pripadnik neke vjeroispovijesti 
misli da je samim time 
moralniji od drugih, 
što je gigantski moralni pad. 

Idite i živite kao ateisti 


Mnogi su katolici s oduševljenjem primili poruku iz obraćanja javnosti pape 
Franje, 2. siječnja 2019. u kojoj je rekao: 


Tako, dakle, Isus podučava o molitvi Oče naš. On to radi tako da se 
distancira od dvije skupine svog vremena. Najprije od svih licem- 
jera: “(...) Ne budite kao licemjeri. Oni vole moliti stojeći u sina- 
gogama i na raskršćima ulica da se pokažu ljudima. Zaista, kažem 
vam, primili su svoju plaću. (Matej 6:5). To su oni koji sastavljaju 
ateističke molitve, bez Boga, a to rade zato da im se ljudi dive. I 
kako samo često svjedočimo skandalu takvih ljudi koji idu u crkvu 
i tamo ostaju cijeli dan, ili u nju idu svaki dan, a onda žive prezirući 
druge ili govore loše o drugima. To je skandalozno! Bolje je [onda] 
ne ići u crkvu: živite tako, kao da ste ateisti. Ali ako idete u crkvu, 
Živite kao sin, brat, i svjedočite istinu, ne laž. 


Očito je da papa govori onima koji su licemjerni, zli, koji ogovaraju, a prave 
se katolici, da im je bolje da budu ateisti, jer im među katolicima nije mjesto. 
Jasno je dakle, da su prema njemu pravi katolici (što god to bilo) moralno su- 
periorna kategorija ateistima. Ne samo to, nego jedino pravi katolici i oni koji 
“iskreno“ idu u crkvu mogu istinski živjeti kao sin i brat, i svjedočiti istinu, 
nasuprot ateistima. 


Ateistima bi, naravno, moralo biti manje-više svejedno što o moralnosti ate- 
ista misli papa i svi oni koji mu se u tome pridružuju. Na apstraktnom i te- 
orijskom nivou oni mogu misliti što god hoće, no problem se javlja na posve 
drugoj skali, a pogotovo je vidljiv kad se projicira na hrvatske uvjete. S obzi- 
rom na ogroman i posve neprimjeren utjecaj Crkve na društvena zbivanja 
kod nas, takvi se argumenti o “moralnoj superiornosti“ katolika, pogotovo 
kad dolaze od samog pape, koriste da se zauzmu pozicije u društvenoj struk- 
turi moći. Rasprava o moralu i licemjerju u tom je smislu samo dimna za- 
vjesa, ali otrovna. 


Tu je riječ o društvenom pozicioniranju, a ne o vjeri. O volji za moć, a ne o 
moralu. O Crkvi, a ne o Bogu. 

Kršćanska nadmenost zapravo je 
diskriminacija koju nameću popovi svih 
vrsta: ne može voljeti čovjeka onaj tko ga 

ne voli onako kako oni kažu da je ispravno 
i laže svatko tko kaže da voli čovjeka ako 
ga ne voli posredstvom ljudi u kapicama 
koji čitaju Božje misli. 


Oni kojima se fućka za ljude u kapicama 
i za ono što oni misle o Bogu su prema 
njima, dakle, nužno čovjekomrsci. 


“(...) laže svako ko kaže da voli čoveka ako 
ne voli Boga." 


- mitropolit zagrebačko-ljubljanski, kasnije 
patrijarh srpski Porfirije, na obredu 
u zagrebačkom hramu Preobraženja 
Gospodnjeg, 6. siječnja 2021. 

Teolog Peter Kuzmič tvrdi da Hrvatska 
nije uistinu religiozna zemlja i to zbog toga 
što ima tako visoku učestalost nemorala i 
korupcije. 


Religioznima je, naime, dobro poznato 
da su nemoral i korupcija samo za 
nereligiozne. 

Patrijarh Kiril i sveti Urban II. 


Patrijarh moskovski Kiril izjavio je na nedjeljnoj misi 25. rujna 2022. kako 
vjeruje da će ruskim vojnicima koji poginu u ratu u Ukrajini svi grijesi biti 
oprošteni. 


Nije to ništa novo, crkvenjaci u smiješnim kapicama tisućljećima govore 
manje-više iste sumanute, zločinačke i opasne stvari. Tako je papa Urban II., 
1095. godine, pozivajući na Prvi križarski rat obećao oprost svih grijeha oni- 
ma koji će se boriti da preotmu svetu zemlju od muslimana i oslobode crkve. 
Oprost se odnosio i na one koji bi se borili protiv muslimana u Španjolskoj: 


Svi koji izginu na putu, bilo na kopnu ili na moru, ili u bitkama s 
poganima, dobit će odmah oprost grijeha. Ovo im jamčim Božjom 
moći koja me prožima. 


(ce) 


Predraga braćo, danas se u vama očituje ono što Gospodin kaže u 
Evanđelju: “Gdje su dvojica ili trojica sabrana u moje ime, tu sam 
ija među njima. Da sam Gospodin Bog nije bio prisutan u vašim 
dušama, svi vi ne biste ispustili isti poklič. Jer, iako je poklič izlazio 
iz brojnih usta, ipak je njegov izvor bio jedan. Zato vam kažem da 
je sam Bog onaj koji je to usadio u vaše grudi i izvukao to iz vas. 
Neka vam to onda bude ratni poklič u borbama, jer te su vam riječi 
od Boga dane. Kad dođe do oružanog napada na neprijatelja, neka 
taj poklič uskliknu svi vojnici Božji: To je volja Božja! To je volja 
Božja! 


“To je volja Božja!" ili “To Bog želi!" urlali su, dakle, križari dok su mačevima 
sjekli nevjernike po svetoj zemlji. Na liturgijskom latinskom kaže se Deus 
vult, a križari su vjerojatno urlali Deus lo vult ili Deus le veult. Taj je poklič i 
danas na zastavama Reda vitezova čuvara svetog groba jeruzalemskog. Popu- 
laran je među ekstremnom desnicom jer njima označava sukob civilizacija i 
božansku narav njihovih rasističkih ideja. 


Urban II. je, naravno, proglašen svetim. 

Drago Pilsel, novinar i teolog, uredio je 
2017. godine knjigu svjedočanstava ateista 
i agnostika u kojoj su ovi odgovarali na 
pitanje iz naslova knjige: “U što vjerujemo 
mi koji u Boga ne vjerujemo?“ 


Pravo pitanje, naravno, nije u što vjerujemo 
mi koji u Boga ne vjerujemo, nego u što 
vjerujete vi koji u Boga vjerujete? 


Na naslovnici knjige, inače, piše “knjiga 
nakon koje u Hrvatskoj više neće biti 
nepopularno deklarirati se kao agnostik ili 
ateist". 

“Ali koga je još briga za teologe - osim 
drugih teologa?" 


- EW. Nietzsche, Ljudsko, odviše ljudsko 
(1878) 

Je li Bog stvorio svemir? 


Pitanje “Je li Bog stvorio svemir?" uopće ne traži znanstveni, nego sociološki 
odgovor. Ideja o tome da bi na to pitanje znanstvenici uopće imali što adek- 
vatno reći dio je novije taktike organizirane religije koja bi svoju društvenu 
privilegiranost htjela prikriti nekakvim uzdrhtalim transcendentnim i vele- 
umnim dilemama. U tim se “dilemama'" oni predstavljaju kao intelektualni 
zaštitnik potvrdnog odgovora, znajući da se o tom, posve bespredmetnom i 
potpuno ispraznom pitanju može raspravljati beskonačno dugo bez ikakve 
svrhe i napretka (Kakav bog? Čiji bog? Je li ga napustio nakog što ga je stvorio? 
Što bi odgovor na to pitanje uopće značio?). 


Cilj je tih “rasprava“ da se zabašuri činjenica da su popovi i vjeroučitelji 
privilegirana klasa, a Crkva privilegirana institucija u društvu, koja je pipke 
pružila svugdje. Oni žele određivati ono što je moralno i odobravati ono što 
je dopušteno, uzimati značajan dio proračuna te fiksirati svoju poziciju u 
društvu probojem u obrazovni sustav i indoktrinacijom novih generacija. Sve 
to nema baš nikakve veze s pitanjem “Je li Bog stvorio svemir?“ a znanstvenici 
iz Opus Deija služe da visokoumno opravdavaju crkveni porez, vjeroučitelje 
u javnim školama, zagovor svetaca, anđele, pričest na usta, nosanje moći i 
ostale stvari koje izlaze iz te “duboke filozofske dvojbe“. Jer Crkva i biskup 
Košić', naravno, zastupaju Boga koji je stvorio svemir, ako niste znali. 


* Vlado Košić (1959. — ) - prvi sisački biskup. Poznat po tvrdnji da ustaštvo nije bilo fašizam nego 
organizirano vojno djelovanje u obrani Hrvatske kao države, o čijoj se naravi kao države pozitivno 
izrazio i blaženi Alojzije Stepinac te da ratni zločinac Dario Kordić, osuđen i zbog ubojstva preko 
stotinu žitelja Ahmića (najmlađoj žrtvi bila su tri mjeseca), nije zločinac, nego moralna veličina. 
Prijatelji koji su Kordića posjećivali u haškom zatvoru tvrde da mu se u ćeliji ukazivao Isus. 

Takozvani “katolički znanstvenici“, vrlo 
omiljeni u Hrvatskoj, pozivaju se na 
“znanstvene činjenice“ samo zato da 

podupru katoličku dogmu. 

Osamnaestog svibnja 2020. jedan je 
svećenik na hrvatskoj televiziji izjavio da 
se “čak i najveći nevjernici pitaju koji je 
smisao života“. 


Svećenici uglavnom uopće ne razumiju 
suštinu tog pitanja i poziciju s koje tom 
pitanju pristupaju oni koji imaju dovoljno 
hrabrosti i slobode da ga uistinu postave. 

Vjerujem, dakle rekli su mi tako 


Sve kvazirafinirano i kvazifilozofsko apologetstvo kršćanstva, a pogo- 
tovo katoličanstva i Crkve uopće nije dio uobičajenog i raširenog, pučkog 
vjerovanja. Kakav Augustin, kakav Toma, kakav Tertulijan — 99.9 % katolika 
nije nikad ni čulo za njih. Takve mudrolijske bježanije služe samo tome da se 
kršćanskoj “filozofiji" priskrbi plašt umnosti i jednake valjanosti kao i filo- 
zofiji neopterećenoj božanskim, koja se uopće ne mora osvrtati ni na ideju o 
postojanju boga, a kamoli na kodiranu religiju ili dogmu. 


Autoritet Crkve ne temelji se ni na kakvom rafiniranom poimanju vjere i 
transcendentalnog nego na neodrasloj i neosviještenoj potrebi većine ljudi da 
za sve traže nečije odobrenje i podršku. Mnogima su, naime, sloboda izbora 
i odgovornost za sebe i druge strahovito teške. Crkva se tu pojavljuje kao 
tradicionalni arbitar snavodno božanskom ovjerom, a zapravo kao zamjenski 
očinski autoritet i kohezivni faktor za masu koja je sretnija kao masa koja je 
dobrovoljno predala svoju slobodu autoritetu. 


Zato se uobičajena vjerska praksa svodi uglavnom na rituale i ovjere - krizme, 
pričesti, crkvena vjenčanja, utrke žudija i svakogodišnja ovjeravanja kalen- 
dara. Kao da vrijeme ne teče bez njih! Mnogima je ipak lakše kad za sve to 
vrijeme koje protječe postoji odobrenje, ovjera i ime. Najtipičnija “vjera“ je 
najobičniji pristanak uz autoritet — vjerovanje i nauk su tu sekundarni. 


Stoga je rasprava o značenju vjere, o suptilnosti vjerskog transcendentalnog 
zapravo posve promašena i služi tek onoj manjini koja bi htjela od tih pitanja 
načiniti nešto intelektualno dostojno. Broj vjernika koji se odlučuju vjerovati 
zbog takvih stvari je minoran i pitanje je jeste li ikad ijednog takvog uopće 
sreli. 

U božićno vrijeme 2021. godine, u 
slavonskom selu Josipovac, lažni je 
svećenik blagoslivljao kuće. Prevareni 
vjernici bili su bijesni jer su mu dali novac 
“uzalud"“, 


Nije im palo na pamet da bog nije valjda 
toliko sitna duša da im ne bi uvažio tu 
pogrešku u najboljoj namjeri. 

Postoji dobro definiran protokol za 
pogrebe vjernika koji uopće ne ovisi o 
onome koji je umro već je primjenjiv 
na bilo kojeg vjernika, a za obavljanje 
procedure postoje djelatnici koji su za to 
specijalizirani. 

Vjerski su identiteti redovito 
kontradiktorni i u stalnom shizofrenom 
škripcu, iako su se vjernici na to već 
naviknuli pa to uglavnom i ne primjećuju. 
Vjerska je identifikacija stoga uglavnom 
duhovno i misaono plitka, iako u praksi 
može biti otrovna i predstavljati se kao 
najvažnija od svih mogućih identifikacija. 

O vjeri i masovnoj iracionalnosti 


Ono što je u vjerskoj iracionalnosti zastrašujuće nije samo njeno pornografsko 
lice, fluorescentni kipići i plastificirana lica svetaca, nego njena masovnost. 
Redovi vjernika koji satima čekaju da dotaknu i rupčićem obrišu sarkofag s 
posmrtnim ostacima nekog navodnog sveca (zato što to donosi blagoslov ili 
sreću valjda?), ogromne gužve na mjestima navodnih viđenja anđela i Bogo- 
rodice svjedoče o velikoj brojnosti ljudi koji vjeruju u najneobičnije stvari — u 
vidjelice, zagovore svetaca, u čudotvorne moći predmeta i natprirodne ishode 
rituala. Nema u tome u suštini ničeg različitog od vjerovanja koja katolici 
obično nazivaju “primitivnima', od gatanja iz kokošje jetre ili bacanja uroka 
uz pomoć krpenih lutaka. 


Manjini koja ne “vjeruje" sve se to mora činiti zastrašujućim s obzirom da 
je tako masovno, a tako daleko od razuma te da je stoga fundamentalno ne- 
predvidivo i podložno najrazličitijim iracionalnim modifikacijama i manipu- 
lacijama. Ako vjeruju u takve šokantne nerazumnosti, tko zna u što sve još 
mogu povjerovati? Nadalje, ritual zajedničke potvrde takve vjere predstavlja 
ovjeru iracionalnosti masovnošću — svaki je (manjinski) racionalan argu- 
ment u takvoj situaciji posve nevažan jer se zapravo suprotstavlja društvenom 
ugovoru temeljenom na iracionalnosti. Istina i razum su u takvoj situaciji 
sekundarni jer masa postaje mjerilo “istine* te je sve ono oko čega se oni 
“slože i uz što pristanu, masovno snažnije od bilo kojeg manjinskog stava, 
bez obzira na njegovu istinitost. 


Dodatno, za manji dio onih u toj iracionalnoj masi koji uistinu i doslovno 
vjeruju, radi se o ozbiljnim stvarima, o obećanom Kraljevstvu božjem i životu 
vječnom pa je svako odstupanje od vjere hereza, a svako propitivanje i ne- 
giranje dogme iskušenje koje njihove najbliže može odvesti do paklenskih 
muka ''. Svaki razgovor s takvim ljudima koji se tiče njihovog uvjerenja po- 
tencijalno je opasan. 


* ovdje su navodnici jer se postavlja pitanje što znači “složiti se? kad se radi o prihvaćanju 
iracionalnog, odn. svjesnom odustajanju od bilo kakve racionalne argumentacije. 


** ovdje stvari ovise, ali samo donekle, o varijanti vjere kojoj pripadaju. 

Vjernici na svaku suvislu kritiku vjere i 

Crkve često “sarkastično“ odgovaraju s 
nismo svi pametni. Takvima su, naravno, 
jedino mjerilo pameti kapice na glavama 
popova, sve je ostalo taština nad taštinama. 


Priručnik za svece | 35 


Priručnik za svece | 36 


Oni vjeruju da bi trebali vjerovati, iako ne 
vjeruju zapravo. Premda se pretvaraju da 
ne vjeruju da ne vjeruju. 

Kad počinje život 
podaničkog uma? 


Karakteristika je totalitarnih i podaničkih umova da im je nužan odgovor 
koji mogu slijediti, na osnovu kojeg mogu kažnjavati i temeljem kojeg mogu 
proglašavati dobro i zlo. Potreban im je neupitan autoritet iz čije snage mogu 
crpiti vlastitu nemilosrdnost i pravovjernost. 


Stoga je njima znanstveno objašnjenje kompleksnosti pitanja o početku ljud- 
skog života mnogo manje milo od onoga koji im daje Crkva. Toga se lakše 
držati i to je lakše utjerivati. 


Jeste li Vi ikada bili embrij? 
Jeste li Vi ikada bili spermij? 
Jeste li Vi ikada bili nešto slično ribi? 
Tko ste Vi uopće? 

Religije ne povezuju u društvo, nego u 
pokorno stado. 

Svatko u svoj tor 


Kad popovi, časne sestre i imami s ponosom prikazuju slike suživota religija 
i rasa, gdje sjede jedni pored drugih smješkajući se fotografu, oni zapravo 
govore o toleranciji među organizacijama. Bog je, navodno, jedan, a oni će 
velikodušno podijeliti njegov blagoslov i utjecaj među sobom, tolerirajući se 
pritom. U tom, navodno humanom pristupu drugome, pristupa se zapravo 
pokretima i organizacijama koje onoga drugoga zastupaju, kojima je onaj 
drugi iskazao odanost. 


.)) «cy» 


Po tome je takav “nasmiješeni" i “tolerantni', “široki“ svjetonazor i religijski 
pristup najobičnija prevara jer se zapravo ne pristupa pojedinačnom čovjeku, 
nego religiji koja iza njega stoji i s kojom bi se navodno mogao uspostaviti 
nekakav “dijalog". U pojedincu takvi, dakle, uvijek gledaju vjersku pozadinu, 
čak i kad bi htjeli biti najširi i najtolerantniji. Po tome su “tolerantni* vjerski 
pristupi drugome zapravo temeljito nehumani jer u ljudima promatraju tek 
formalni vjerski sublimat i pripadnost. 

Jedan je rekao da želi razaranje svih 
religija, a apologeti svih vrsta ga optužiše 
da želi pobiti sve vjernike. 


Zgodna analogija ove situacije bila bi da je 

rekao kako želi razaranje astrologije, pa da 

ga astrolozi optuže kako želi pobiti sve one 
koji čitaju njihove horoskope. 

Dvije tisuće godina ljubavi 


Ljudi imaju i oduvijek su imali neobične zamisli o vlastitoj moralnoj 
uzvišenosti. 


Krajem 19. stoljeća cijele su obitelji plaćale karte za vlak iz udaljenih mjesta 
SAD-a da bi došle gledati kako se crnac trza i vrišti dok ga vješaju i pale. Na- 
kon toga bi svi zajedno otišli u crkvu da uživaju u propovijedi i kršćanskoj 
ljubavi. 


Danas i zasad još nisu počeli linčovati, ali se “sentimenti', “ljubav? i “mor- 
alnost" nisu mnogo promijenili. A neki crnci se uvijek nađu, to je najmanji 
problem. 

Kontraproduktivno je zazivati nekakav 
navodno “istinski duh kršćanstva? i 
ukazivati da su mržnja i nasilje protivni 
tom duhu. Ogromna većina ljudi se ne 
naziva kršćanima zbog duha ljubavi i 

oprosta koji bi se možda i mogao iščitati 
iz Novog zavjeta, nego zato što su im 
rekli da su kršćani, zato što su prihvatili 
autoritet ljudi u kapicama i zato što su 
stekli potrebne sakramente, na vrijeme 
i prikladno odjeveni. Šokirati se time 
što kojekakvi zločinci i mrzitelji sebe 
nazivaju kršćanima i ukazivati na to 
stoga je potpuno promašeno, jer njihova 
identifikacija nema u suštini nikakve veze s 
razlikovanjem ljubavi od zločina i mržnje. 

Teologija i smisao frižidera 


Današnji katolički teolozi bave se uglavnom znanošću. No, oni se, naravno, 
ne bave znanošću kao znanstvenici, nego kao teoretski vodoinstalateri. 


Karakteristika bi znanstvenika koji se bave znanošću trebala biti da pokušavaju 
proširiti spoznaju, otići još malo dalje i spoznati nešto što se još ne zna. Kad se 
teolozi “bave znanošću“, oni pokušavaju umetnuti Boga u već postojeće znan- 
stvene spoznaje, tj. uporno repozicioniraju i krpaju njegovu poziciju tako da 
bude u skladu i s katoličkim naukom i s novim znanstvenim spoznajama. 
Sačuvaj Bože hereze, težak im je posao! 


Radi se o posve pipkavoj i jalovoj raboti, jer onome o čemu teolog “raspravlja? 
— znanosti - ideja o Bogu i (re)pozicioniranju Boga uopće nije potrebna te ne 
postoji ni u pretpostavkama ni u posljedicama znanstvenog rada (izuzimam 
ovdje, naravno, hrvatske katoličke znanstvenike koji su poseban fenomen i 
kategorija). 


(Katolička) teologija je nešto kao traženje smisla frižidera — o inženjeringu 
frižidera teolozi nemaju pojma, ali bi mu uporno htjeli nametnuti božanski 
smisao pa gledaju gdje će, između cijevi, elektromotora i rashladnog sredstva, 
namjestiti Boga. 

Uobičajena je taktika katoličkih apologeta 
da svakoga tko prezire crkvene dogme 
nazivaju “ideološki zaslijepljenim ili 
“ekstremnim anarho-ljevičarom'. 

Prava je istina 

Da nikakvog sukoba 

Između vjere i znanosti 

Nema 

I to dobro znaju 

Naši najbolji znanstvenici 

Koji spašavaju milijune siromašne djece 
Od proljeva i upale pluća 


.v_ e... 

U najprestižnijim časopisima 

I stotinama tisuća citata 

A da ih nikad nisu ni vidjeli. 

Tu se radi o božanskoj milosti 

I djelovanju na daljinu 

Putem zapisa i čarobnih riječi 
Zbroja zdravomarija i očenaša 
Koje treba ponavljati 

Što je više moguće puta 

Isto kao i citate. 

Svi znaju da je to milo 

Dragom Bogu 

I da nikakvog sukoba znanosti i vjere 
Ni ne može biti 

Pogotovo kad se u katedralama 

I svečanim dvoranama 

Nađu uvaženi spasitelji bolesne dječice 
Odjeveni u kapice i grimizno ruho 
Te frakove i leptir mašne 

I jedni drugima čestitaju 

Pred razdraganim auditorijem 

Na svim životima crnčića 

Koje su spasili. 

Ipak je to prava znanost 

U koju se Gospode uzdamo. 
Amen. 

U znanost se, Gospode, uzdamo! 

“Potres je teško predvidiv, ne možemo 
se protiv njega boriti kao protiv Turaka, 
komunista ili Srba. 


- biskup Vlado Košić, 12. siječnja 2021., na 
misnom slavlju povodom 443. obljetnice 
obrane kaštela Gvozdansko 

Misteriji svemira i Katolička crkva 


Uvijek se nađe neki mudrijaš koji priču o katoličanstvu i ateizmu u Hrvatskoj 
pokušava uzdignuti na neku “transcendentalnu* i “uzdrhtalu* razinu, na ko- 
joj se zazivaju nedokučivi misteriji svemira i skrušenost spoznaje i tako dalje 
i tako dalje, sve dok se osnovna linija prave teme posve ne razvodni. 


A osnovna linija teme nije to vjeruje li tko da je u početku svemira bilo nešto 
“misaono, ili da npr. neka vrsta svjesnog polja prethodi kreaciji materije ili 
da je svemir mnogo čudniji nego što to možemo i zamisliti, ne - osnovna 
linija ove teme je da u ovom društvu postoji povlaštena kasta svećenika i in- 
stitucija Katoličke crkve koja je zastupa. Ta je institucija toliko ojačala da je 
ušla u sve sfere društva, u zdravstvo, u školstvo, u visoko obrazovanje, u poli- 
tiku i u svim tim sferama ima izravnog utjecaja na to što se odlučuje i tko se 
izabire na pozicije na kojima se odlučuje. Svi to u hrvatskom društvu dobro 
znaju, dobro znaju da nema jače organizacije od te i da se nijedna politička 
stranka ne može mjeriti s takvom snagom. Mnogi se “ugledni apologeti sto- 
ga uhvate ovih “uzdrhtalih" i “nedokučivih" aspekata samo zato da osiguraju 
kvaziintelektualno opravdanje za društveni utjecaj Katoličke crkve, a da se 
pritom prividno “operu" i glume nekakvu “neovisnost — to im je, naravno, i 
od posebne osobne koristi. 


Zato je priča o tome koliko dimenzija ima svemir i možemo li mi to uopće 
spoznati potpuno promašena. Ne radi se uopće o tome niti to ikoga u vodstvu 
Katoličke crkve uopće zanima. Njih zanima da svoj društveni i vrlo zemaljski 
utjecaj osiguraju na svaki način, širenjem ideologije i magle koja im odgo- 
vara. To rade tako što paze da se u društvu očuvaju uvjeti koji taj utjecaj mogu 
samo dodatno ojačati. U cijeloj je toj priči izuzetno važan i izbor ljudi na 
mjesta na kojima se nešto odlučuje, a ljudi koji trebaju biti izabrani to dobro 
znaju pa se trude umiliti Crkvi i upadljivo isprsiti svojom katoličkom hrvat- 
skom vjerom — jesu li oni “pravi vjernici ili ateisti u tom je smislu potpuno 
nevažno. 


Stoga kad vam netko sljedeći put počne uzdrhtalo divaniti o nedokučivim mis- 
terijima svemira, priupitajte ga kakve to ima veze s vjeronaukom u školama, 
katoličkim sveučilištima, ogromnim novcem za Crkvu i ima li u tome nekog 
misterija koji je nama, navodno trulim materijalistima promaknuo. 

Iako u Članku 14. Ustava Republike 
Hrvatske piše da su “svi pred zakonom 
jednaki", u Vatikanskim ugovorima između 
Hrvatske i Vatikana iz 1997. godine piše i 
OVO: 


U slučaju sudske istrage o kleriku zbog 

možebitnih krivičnih djela predviđenih 

krivičnim zakonikom, sudske vlasti će 

o tome prethodno obavijestiti nadležne 
crkvene vlasti. 

Nemaš krunicu? Pozor! 


Jedan je hrvatski general, sa sjajnim oznakama na kapi i uniformi, u listopadu 
2019. izjavio da katolička vjera za hrvatski narod znači sve pa tako i za hrvat- 
sku vojsku, a u zboru su mu spremno dodali ministar obrane i ministar bra- 
nitelja da za vojsku i branitelje ogromno značenje imaju vjera i krunica. Sve se 
to odvijalo na jednom od brojnih hodočašća hrvatske vojske u Mariji Bistrici. 


Treba zamisliti tipa koji dolazi u hrvatsku vojsku s namjerom da tamo radi 
pa i stekne neki visoki čin i koji javno kaže, recimo negdje gdje ga mogu čuti 
ministri i general sa sjajnim oznakama, da njemu katolička vjera i krunica ne 
znače baš ništa. 

Romani ite domum 


Korijeni poteškoća kroz koje kod nas prolaze žene koje žele ili moraju obaviti 
pobačaj leže u nenormalnom i potpuno nereguliranom utjecaju Katoličke 
crkve na hrvatsko društvo. I zato hrvatski zakon o pobačaju može biti najbolji 
na svijetu, kao i materijalno-tehnička sredstva u bolnicama (što nikako nisu) 
pa da se i opet ženama ne pruži skrb koja im je potrebna, i to zbog “priziva 
savjesti" o kojem će trubiti sve udruge liječnika. Najprije, naravno, one koje 
su eksplicitno katoličke, kao što je Hrvatsko katoličko liječničko društvo, ali 
i sve druge koje utjecaj Katoličke crkve maskiraju navodnim strukovnim i 
etičkim principima. I dok se ne ograniči i ne regulira utjecaj Katoličke crkve 
na zdravstvo, ništa se tu ne može ni neće promijeniti. 


Koliko je snažan taj utjecaj lako je izračunati prebrojavajući ravnatelje 
bolnica i odjela koji su ujedno i istaknuti članovi Hrvatskog katoličkog 
liječničkog društva. Dovoljno je samo usput prelistati stranice dnevnog 
tiska pa da vas sa svake druge zaskoči neki liječnik koji u najblažoj instanci 
baja o “komplementarnosti znanstvenih i teoloških istina, u nešto grubljoj 
o “zagovoru svetog Luke Evanđelista, zaštitnika liječnika" i o neizvjesnom 
utjecaju boga na izlječenje, a u najgrubljoj o kapelicama u javno-zdravstvenim 
ustanovama i Katoličkoj crkvi koja je naš narod održala kroz sve križne 
puteve u bespućima povijesne zbiljnosti. Takvi se liječnici nalaze posvuda, 
miljenici su ovog naroda i građani ih stalno gledaju u odborima i tijelima, 
na najistaknutijim upravnim pozicijama u javnom zdravstvu. Ti su liječnici i 
na visokim pozicijama u stranačkim hijerarhijama. Nema praktički nijedne 
stranke u kojoj ogroman utjecaj nema neki liječnik koji je ujedno i predani 
katolik sa zadatkom i misijom. Zato se ovaj fenomen ne može lako riješiti ni 
pravno, a ni politički, jer je utjecaj Katoličke crkve naprosto sveobuhvatan i 
obimno nadilazi zdravstveni sustav. 


Indoktrinacija počinje u vrtićima i u osnovnim školama gdje se ponosno 
izlažu raspela, gdje se ide na satove vjeronauka s časnim sestrama koje sviraju 
Ihompsona na gitari, gdje se uči da je ono što popovi propovijedaju jedino 
ispravno i da sve ostalo tome nužno mora biti podređeno. Stvara se tako i 
moralni okvir u kojem su svi koji uz tu indoktrinaciju ne pristaju u najma- 
nju ruku sumnjivi, a nešto eksplicitnije su i neprijatelji hrvatskog naroda i 

države. Sve to počinje u javnom školstvu i stvara totalitarno stanje uma 
građana ove države kojima je rečeno da je ta totalitarnost zapravo kršćanska 
ljubav i moral. Taj se okvir učvršćuje stalnim iskazivanjem pravovjernosti, 
misama, krizmama, onim brojnim datumima u kalendaru kad se najmoralniji 
građani ovog društva skupljaju u crkvama i kad im najbolji od njih čitaju 
mise pred Katedralom — o kakvom se moralu radi često, nažalost, najbolje 
svjedoče hrvatski biskupi koji ratne zločince proglašavaju praktički svecima. 
Sve to curi u društveno-politički kontekst gdje se ta indoktrinacija efektno 
formulira kroz brojne stranke i udruge koje utemeljuju poziciju Crkve i klasu 
ljudi koja je u društvu povlaštena i koja u njemu napreduje. 


Sve to proizvodi i strašnu intelektualnu pustoš. Nemoguće je uključiti javni 
radio ili televiziju, a da s njih, o svim mogućim temama, ne govori neki pop, 
vjeroučitelj ili barem “teolog" Nema za što oni danas nisu eksperti, a zato se 
i proizvode u svim zvanjima, oblicima i bojama na Hrvatskom katoličkom 
sveučilištu i katoličkim studijima, uključujući i onaj katolički medicinski, 
naravno. Jedina vrsta “intelektualnog nadmetanja" odvija se stoga u okviru 
raznih struja i strujica, “odmetnutih" popova i “katoličkih feministica", ali sve 
te strujice, naravno, uvijek teku ispod biskupskih štapova i krajnjih autoriteta 
koji će odrediti što je istina, a što je hereza. Sve ostalo, a toga, na sreću, ipak još 
ima, protjerano je na margine javnosti i pristup mu je u javnu sferu efektivno 
zabranjen. Razvija se tako u ovom društvu strašan intelektualni kukavičluk. 
Odasvuda nam se smijulje nekakvi vrhunski svjetski znanstvenici koji ljube 
biskupsko prstenje i uzdrhtalo objašnjavaju kako “nikakvog sukoba vjere i 
znanosti ne može biti" ako već izravno ne govore o “Majčici Crkvi" Dekani 
prirodoslovno-matematičkih fakulteta su ljudi koji tvrde da smo ovdje “zato 
što nas je Bog stvorio". Rektori na sveučilišta instaliraju “biblijske vrijednosti“. 
Što uopće možemo očekivati od države čija je intelektualna krema tako bi- 
jedna? 


Ništa se stoga neće promijeniti dok se ne ograniči utjecaj Katoličke crkve na 
ovo društvo, dok se ne izmijene Vatikanski ugovori i dok ne stasaju ljudi koji 
će i razumjeti slobodu izvan pobožne pokornosti, a i raditi na tome da ona u 
društvu zaživi. I ne radi se tu samo o zakonima i zdravstvenoj skrbi, tu se prije 
svega radi o pogubnom utjecaju Crkve na ovo društvo. Ništa se neće riješiti 
dok se to ne razriješi i dok se crkvenjaci ne vrate tamo gdje im je i mjesto. U 
crkve. 

Katoličke feministice navodno bi htjele 
osloboditi žene, a same se ne mogu 
osloboditi Crkve. Takvo što nije dostojno 
ni da bude kreativni zadatak u programu 
vjerskog odgoja u katoličkom vrtiću. 

Ako vas Katolička crkva zlostavlja, bolje je 
da je napustite umjesto da pametujete. 

Domet znanosti i Božja riječ 


Svaki put kad kažete da je domet znanosti ograničen, vjerski fundamenta- 
listi jedva će dočekati da vam objasne da je to zbog toga što upravo oni znaju 
pravu istinu koja je sama Božja riječ. 


Ako vam se slučajno zalomi razgovor u takvom društvu, predlažem vam 
da počnete govoriti kako je domet znanosti neograničen, i to ne zato što to 
uistinu i mislite, nego zato što se ograničenja znanosti nalaze na visinama 
koje su daleko iznad onih na kojima su se ušančile religije. Tako ćete izbjeći 
posve nepotrebne i glupave diskusije, a bit ćete čak i približno u pravu. 

“Moja religija neodvojiva je od onog što 
predajem. 


- prof. dr. sc. Dubravka Hrabar, dekanica 
Pravnog fakulteta u Zagrebu, na tribini 
“Vjera i politika u odgoju, obrazovanju i 
zdravstvu“ održanoj u samostanu blaženog 
Augustina Kažotića, 22. ožujka 2017. 

U udžbeniku vjeronauka za osnovne škole, 
autori sukobljavaju mišljenja uvaženih 
hrvatskih fizičara o nastanku svemira. 

Jedan od njih je CERN-ovac, član Opusa 
Dei, a drugi je CERN-ovac, nekadašnji 
istaknuti pjevač u crkvenom zboru, poznat 
i po izvođenju ustaških evergreena. 


Priručnik za svece | 76 


Priručnik za svece | 77 


Biblija je izvor najveće mudrosti 


U Petoj knjizi Mojsijevoj (25:11-12) ima jedna nadasve zanimljiva uputa, odn. 
zakon. Glasi ovako: 


Ako bi se svadili ljudi, jedan s drugim, pa bi došla žena jednoga 
da otme muža svojega iz ruke drugoga koji ga bije, i pruživši ruku 
svoju uhvatila bi ga za mošnice. Odsijeci joj ruku; neka ne žali oko 
tvoje. 


Biblija je uistinu izvor najveće svjetske mudrosti. 

Griješiti contra Sextum 


Katolički profesionalci imaju posebnu formulaciju za nedozvoljene spolne 
odnose. Kaže se griješiti contra Sextum, gdje se ovo Sextum odnosi na šestu 
božju zapovijed Ne sagriješi bludno!. 


U hrvatskim se medijima krajem listopada 2020. pojavila vijest da je fratar 
koji je bio duhovni vođa vidjelica Gospe iz Međugorja izopćen iz Katoličke 
crkve. Tog je fratra, prema bilješkama vidjelice Vicke pohvalila i sama Djevica 
Marija 28. veljače 1982. koja je Vicki rekla “Zahvalite mnogo Tomislavu koji 
vas vodi tako dobro: 


Fratar Tomislav je, čini se, griješio contra Sextum pa je začeo i dijete s jednom 
redovnicom, a kasnije je lutao po Italiji, gdje je 2012. godine ustanovio sektu 
Središnje jezgre, tj. grupe od 49 bića koja je bog odabrao da urede svemir u 
skladu s božjim planom i evangeliziraju druge planete. To je za Katoličku crk- 
vu, tj. Kongregaciju za nauk vjere bilo ipak malo previše pa su ga u listopadu 
2020. godine izopćili. 


Griješiti contra Sextum se, dakle, izgovara i piše na latinskom zato da bolje 
zvuči od pop koji ševi uokolo. 

“Prilikom ukazanja vidjelice su često 
postavljale pitanja o tome hoće li neki 
bolesnik ozdraviti. Zovkić navodi kako zna 
za tri slučaja kada je Gospa rekla kako će 
bolesnik ozdraviti, a on je nedugo zatim 
preminuo. (Zovkić: 1993, 78) Tada su im 
pastoralni djelatnici sugerirali da budu 
opreznije kad prenose poruke, točnije 
da umjesto potvrdnog ili negativnog 
odgovora kažu kako će bolesnik ozdraviti 
samo ako svi ukućani budu imali dovoljno 
vjere u to. (Zovkić: 1993, 78)" 


- Petra Čurčić, “Fenomen Međugorja? 
završni rad, Sveučilište Josipa Jurja 
Strossmayera u Osijeku, Akademija za 
umjetnost i kulturu u Osijeku (2019) 


Ako bolesnik, dakle, umre, krivi su 
ukućani zato što nisu imali dovoljno vjere, 
a ne Gospa, koja ih je lijepo upozorila. 
Tako podučavaju pastoralni djelatnici. 

Jedan, navodno ugledni hrvatski katolički 
teolog tvrdi da “Crkva polako postaje 
sekta". 


Crkva je oduvijek bila posve isto što i bilo 
koja sekta, a terminologija je izmišljena 
isključivo zato da se označi nepostojeća 

razlika. 

Izmišljanje i ocrnjivanje “sektaša“ i 
“vjerskih fanatika" tipična je podvala 
katoličke apologije koja namjerno skreće 
pozornost s fanatizma i maligne društvene 
uloge Katoličke crkve. 


Nasuprot “fanatika", od nas se očekuje 
da zamislimo “normalne? i fine vjernike, 
katoličke liječnike, vjeroučitelje i biskupe, 
koji su puni ljubavi i sve razumiju. 

Zašto se u Bibliji toliko često 
spominju bubrezi? 


U Zagrebu se šestog travnja 2020. u crkvi Svete mati slobode na Jarunu održala 
konferencija katoličkih muškaraca. Prema zapisima iz medija, konferencija se 
sastojala od “predavanja, molitve krunice i svete mise“. Na predavanjima su se 
mogle naučiti četiri karakteristike pravog katoličkog muškarca: 


1. Svaki muškarac je u širem smislu svećenik 
2. Muškarac je gospodar-kralj 

3. Muškarac je prorok 

4. Muškarac je stvoren za zaručništvo 


Organizatori konferencije tvrde da je Isus bio takav, pravi muškarac. Također 
je istaknuto da su “feminizam, marksizam, seksualna revolucija, rodna ide- 
ologija... stvorili muškarce koji su izgubljeni, cmizdravi, feminizirani, 
neodlučni'“ Jedan od svećenika koji je organizirao konferenciju i koji se, pret- 
postavljam, smatra pravim katoličkim muškaracem — don Stojić — objavio je 
nedavno i knjigu sličnu onoj Tisuću zašto i tisuću zato, ali su pitanja koja njega 
zanimaju ipak ponešto specifična. Naprimjer: 

- Kako razumjeti anđeoske korove? 

- Kamo idu anđeli nakon naše smrti? 

- Zašto se u Bibliji toliko često spominju bubrezi? 

- Moj zaručnik i nije neki vjernik. Trebam li se udati za njega? 

- Što ako svećenik ima dijete? 


- Na temelju čega znamo da sveci mole za nas i zagovaraju nas u 
nebu? 


- Jeli opravdano da svećenici imaju bolje modele automobila? 
- Smije li katolik slušati protestantsku glazbu? 
- Zašto je samozadovoljavanje kod žena grijeh? 


- Nakon petog djeteta odlučila sam se na spiralu. Smijem li primati 
sakramente? 

U pandemiji koronavirusa brojni su umni liječnici s Hrvatskog katoličkog 
sveučilišta i iz Hrvatskog katoličkog liječničkog društva davali silno znan- 
stvena mišljenja o etičnosti cijepljenja, embrijima, fetusima i staničnim lini- 
jama. Treba ipak uvijek imati u vidu da odmah do tih liječnika stoji don Stojić 
sa svojom korisnom knjigom i paralelnim odgovorima na pitanja koja biste 
još mogli imati. Naprimjer “Nakon petog djeteta odlučila sam se na spiralu. 
Smijem li primati sakramente?" ili “Zašto je samozadovoljavanje kod žena 
grijeh?" 

Besposlen pop i uređaj za magnetsku 
rezonanciju u javnoj bolnici krsti. 


1% 

Četvrtog listopada 2020., u emisiji 
Hrvatske televizije Nedjeljom u 2, prof. dr. 
sc. Igor Štagljar, hrvatski znanstvenik iz 
Kanade, izjavio je da se predsjednik SAD-a 
Donald Trump zarazio koronavirusom 
zato što ga je stigla božja kazna. 

Jedan razgovor s Twittera (2022): 


- Zadnje riječi mog prijatelja ateiste, u 
terminalnoj fazi bolesti u Novoj bolnici su 
bile... Bože, molim te pomozi. 


- L, jel! mu pomogao? 


Za ččiha 

Zemlja znanosti 


Davno je prošlo vrijeme praznovjerja 
Smiješnih rituala i smrtonosnog neznanja 
Danas živimo u zemlji znanosti 

A znanstveni savjetnici savjetuju vladu 

I svekoliki puk 

Kako da pristupi i postupi 

U crkvama i ispovjedaonicama 

Pred sarkofazima plastificiranih svetaca 
U bolničkim kapelama 

I na školskim satovima vjeronauka. 


Davno je prošlo vrijeme praznovjerja 

I svaki naš znanstvenik dobro zna 

Da je pola na njemu 

A pola na dragom Bogu 

Zato ih i školujemo na vjerskim studijima 
Da znaju razgovijetno izmoliti očenaš 
Kad bude uistinu gusto. 

Vjeronauk u školama nije nikakav nauk, 
nego identifikacijski pritisak 
i žigosanje stada za potrebe Crkve 
koji se odvijaju u javnoj instituciji. 

Ugledni kolumnist Večernjeg lista, 
specijalist za katoličke teme, piše da je 
vjeronauk citostatik za komunistički tumor 
društva. 


A primjenjuje se na djeci u školama. 

Hrvatski katolički domoljubi često tvrde 
da vjeronauk u škole nije uveden '91., nego 
je vraćen nakon što su ga “komunisti? 
izbacili. 


Slijedi nam, dakle, vraćanje šibe i klečanja 
na kukuruzu. 

Univerzalni prijedlog za nadoknadu 
školske nastave: 


Izbaciti sve satove vjeronauka i umjesto 
njih odraditi predmete na kojima se 
uistinu nešto uči. 


Priručnik za svece | 105 


Priručnik za svece | 106 


Stariji redovnik 
s Biblijom u rukama 


U ožujku 2021., učiteljica vjeronauka od učenika je osmog razreda Osnovne 
škole “Milan Brozović" iz Kastva tražila da navedu tri osobe koje bi odabrali 
kao suputnike u kupeu i tri s kojima nikako ne bi htjeli putovati. Taj je krea- 
tivni vjeronaučni zadatak glasio ovako: 


Ukrcavaš se na vlak na relaciji Zagreb — Indija. Put će trajati tjedan 
dana. Putuješ u kupeu s još tri osobe. Zamisli da dobiješ popis osoba 
koje možeš birati kao suputnike u svom kupeu. Osobe su sljedeće: 


- homoseksualac 

- srpski vojnik iz Bosne 

- afrička žena koja prodaje proizvode od kože 
- mladi umjetnik koji boluje od AIDSa 

- Rom koji je tek izašao iz zatvora 

- reper koji živi alternativnim načinom života 
- Indijka s jednogodišnjim djetetom 

- prostitutka iz Berlina 

- engleski nogometaš 

- turska glumica vrlo uspješna u Hollywoodu 
- hrvatski tajkun 

- Jehovin svjedok 

- kompjutorski haker 

- liječnik specijalist za pobačaje 

- stariji redovnik s Biblijom u rukama 


Zadaci za rad: 


- izaberi tri osobe s kojima bi htio putovati u istom kupeu i tri oso- 
be s kojima nikako ne bi želio putovati 


- navedi razloge izbora ZA i PROTIV 

Jadna su dječica velikom većinom odabrala ono što im se za sat vjeronauka 
činilo kao točan odgovor, a to je bio stariji redovnik s Biblijom u rukama. 


Svijet je jednostavan kad ga predstavlja učiteljica vjeronauka, sve je tu jasno, 
da postoje pravi i alternativni način života, da Rom obično izlazi iz zatvora, 
da homoseksualca sasvim dovoljno određuje to što je homoseksualac, da re- 
dovnik, naravno, uvijek ima Bibliju u rukama i smiješak na licu. Djeca vjero- 
jatno, kao i ja, znaju da bi sjediti tjedan dana u vlaku pored starijeg redovni- 
ka s Biblijom u rukama moglo biti očajno naporno, ali su se htjela istaknuti 
odgovorom koji su smatrali ispravnim. Pitalica bi bila mnogo zanimljivija 
da stariji redovnik u rukama umjesto Biblije ima Nietzscheovog Antikrista i 
svako malo zaurla: 


Svako sudjelovanje na službi božjoj atentat je na javno ćudoređe. 
Treba biti okrutniji prema protestantima negoli prema katolicima, 
okrutniji prema liberalnim protestantima negoli prema strogim 
vjernicima. Zločinstvo što smo kršćani raste za onoliko koliko smo 
bliži znanosti. Stoga je filozof zločinac nad zločincima. 

Članak 5. Ugovora o katoličkom vjeronauku 
u javnim školama i vjerskom odgoju u javnim 
predškolskim ustanovama (siječnja 1999.) 


1. Katolički vjeronauk odnosno vjerski odgoj 
izvode osobe kojima je dijecezanski biskup 
izdao ispravu o kanonskome mandatu (missio 
canonica) i koji ispunjavaju potrebne uvjete u 
skladu s važećim propisima Republike Hrvat- 
ske. 


2. Kad mjerodavne školske i crkvene vlasti 
utvrde potrebu, dijecezanski biskup određuje 
prikladnu osobu za izvođenje vjeronauka, 
odnosno vjerskoga odgoja. 


3. Isprava o kanonskom mandatu (missio ca- 
nonica) za poučavanje katoličkoga vjeronauka 
odnosno vjerskoga odgoja ima učinak dok je 
dijecezanski biskup ne opozove. 


4. Dijecezanski biskup ima pravo svojim 
dekretom opozvati kanonski mandat (missio 
canonica) za poučavanje katoličkoga vjeronau- 
ka odnosno vjerskoga odgoja zbog nedostatka s 
obzirom na ispravnost naučavanja i s obzirom 
na osobno ćudoređe. 


Priručnik za svece | 110 


=7 


E mag dame nr aje mi i i 


ZA ste asTx a Pame jee“ SPE pr a 2 pen 


Priručnik za svece | 111 


Vjeroučitelji ni o čemu ništa ne znaju - oni 
nemaju ni struke ni vještine slobodnog 
mišljenja. Često tepaju sebi da su moralni 
i pravedni, no njihova je vizija pravde, 
slobode i “revolucije zapravo usađena 
vizija pokornosti. 

Vjernici se ne kockaju 


U ožujku 2020., u Hrvatskoj je donesen pravilnik koji se bavio regulacijom 
rada casina, automata i kladionica. U njemu je, između ostalog, pisalo: 


(2) Udaljenost lokacije poslovnog prostora casina ili automat klu- 
ba iz stavka 1. ovoga članka od drugih casina ili automat klubo- 
va, odgojno-obrazovnih ustanova (dječjih vrtića, osnovnih škola, 
srednjih škola i učeničkih domova) te vjerskih objekata (crkve, 
džamije, sinagoge, odnosno vjerski objekti čija je namjena i svrha 
redovito obavljanje vjerskih obreda), ne smije biti manja od 500 
metara. 


Zašto ne 500 m od odgojno-obrazovnih ustanova i bolnica? 
Zašto ne 500 m od odgojno-obrazovnih ustanova i kina? 
Zašto ne 500 m od odgojno-obrazovnih ustanova i knjižnica? 


Zašto ne 500 m od odgojno-obrazovnih ustanova i trgovina? 


Zašto ne 500 m od odgojno-obrazovnih ustanova i tramvajskih stanica? 

Anita Šojat, autorica čitanke iz hrvatskog 
jezika “Snaga riječi 7", odobrene 2014. 
godine, u poglavlju “Vjera i domovina“ 

učenicima sedmog razreda osnovne 
škole dala je zadatak da pozovu Isusa u 
posjet obitelji, napišu zamišljeni intervju 
sa svećenikom i vlastitu molitvu Bogu te 
otkriju osjećaju li se pozvanima služiti 
Kristu. 


Kako je zadatak riješio Hasan iz 7.c 
razreda, nije poznato. 

O stanju javnog obrazovanja u Hrvatskoj 
živopisno govori i činjenica da je 
naistaknutije sindikalno lice prosvjeda 
prosvjetnih radnika u studenom 2019. 
bio vjeroučitelj koji djeci na nastavi 
pripovijeda kako mu je neraspadnuti 
svetac rekao da nosi preuske majice. 

U Hrvatskoj se “predviđanje potresa 
i posljedično uznemiravanje javnosti 
tretira kao kazneno djelo, za razliku od 
prenošenja poruka neraspadnutih svetaca 
školskoj djeci. 


Ovo drugo se općenito smatra sasvim 
normalnim dijelom javnog obrazovanja. 

Ukupan broj katoličkih svetaca veći je od 
10000, iako čini se nitko ne zna koliki je on 
točno. 

Za beatifikaciju je Katoličkoj crkvi 
potrebno jedno dokazano čudo, 
a za kanonizaciju dva. 


Radi se, dakle, o kvantifikaciji čuda. 

Sveti Genezije Rimski (? - 303) smatra se 
zaštitnikom kazališta i glumaca, jer je i 
sam bio glumac, a specijalnost su mu bile 
predstave u kojima su se ismijavali kršćani. 
Preobratio se navodno usred jedne takve 
predstave, i to pred gledalištem u kojem 
je bio i car Dioklecijan. Prema legendi, 
Dioklecijan mu je osobno naredio da se 
odmah odrekne tog preobraćenja, a nakon 
što je Genezije to odbio, odrubljena mu je 
glava. 

U dubrovačkoj procesiji svetog Vlaha, 
osim njegove zlatom okovane glave, nosa 
se i Isusova pelenica. 

Svetog Huberta (656 - 727) smatraju 
zaštitnikom lovaca. Hubertu se u 
preobraćenje navodno dogodilo u lovu, 
nakon što se jelenu kojeg je progonio 
ukazalo raspelo među rogovima i nakon 
što mu je jelen poručio da će završiti u 
paklu ako se ne preobrati. 


Čudno je stoga da Huberta smatraju 
zaštitnikom lovaca, a ne jelena. 

Ima ih, doduše malo, koji misle da je 
pripadnost kršćanstvu kao specifičnom 
kulturno-etičkom (?) pogledu na stvarni 
svijet moguća, a da se pritom ne vjeruje u 

čuda i “natprirodne" elemente religije. 


Za ogromnu većinu običnih ljudi, vjernika, 
kršćanstvo bez čuda ne znači baš ništa. Raj, 
pakao, čuda i svetačke relikvije su zapravo 
ono što vole, o svemu ostalome ionako 
uglavnom nemaju pojma. 

Robovi, slušajte svoje zemaljske 
gospodare kao Krista 


Pored ponekih inspirativnih dijelova, Novi je zavjet i riznica izrazito odboj- 
nih ideja, koje su zapravo apologija svijeta gospodara i robova. Isus ne govori 
o svijetu bez robova, a evanđelisti pišu o svijetu u kojem se robovi-kršćani 
međusobno podržavaju i vole i pokorno slušaju svoje gospodare, no nikako 
o svijetu u kojem bi robovi zbacili svoj jaram i oslobodili se. To je, naravno, 
rezervirano za onaj drugi svijet. Zato je dobar dio Novog zavjeta zapravo 
kontrarevolucionarni priručnik i sedativ za one s dna. Nije, uostalom, Crkva 
provela 2000 godina pomažući siromašnima da se oslobode, nego bogatima 
da ostvare kontrolu nad svojim robljem. Teolozi bi ovdje sigurno i apologet- 
ski napomenuli da su takva čitanja posve pogrešna i citirali kakvu prigodnu 
Tome Akvinskog (koji inače opravdava ropstvo) ili Aurelija Augustina, ali 
tko još, nakon 2000 godina izmotavanja, ozbiljno shvaća teologe osim drugih 
teologa, da parafraziram Nietzschea? 


Evo u to ime nekoliko primjera iz Novog zavjeta — iz Starog bi se, naravno, 
moglo izvući još i mnogo “ljepših" primjera. 


Sluge, budite sa svim poštovanjem pokorni gospodarima, ne samo 
dobrima i blagima nego i naopakima. To je uistinu milost ako tko 
radi savjesti, radi Boga podnosi nevolje trpeći nepravedno. Kakve 
li slave doista ako za grijehe udarani strpljivo podnosite? No ako 
dobro čineći trpite pa strpljivo podnosite, to je Bogu milo. 


(1. Petrova 2:18) 


Robovi, slušajte svoje zemaljske gospodare kao Krista — sa strahom 
i trepetom, u iskrenosti srca svoga. 


(Efežanima 6:5) 

Robovi neka se svojim gospodarima u svemu podlažu, ugađaju im, 
ne proturječe, ne pronevjeruju, nego neka im iskazuju svaku dobru 
vjernost da u svemu budu ures nauku Spasitelja našega, Boga. 


(Titu 2:9-10) 
Robovi, slušajte u svemu svoje zemaljske gospodare! Ne naoko, kao 


oni koji se ulaguju ljudima, nego u jednostavnosti srca, bojeći se 
Gospodina. 


(Kološanima 3:22) 


Koji su pod jarmom, robovi, neka svoje gospodare smatraju svake 
časti dostojnima da se ne bi pogrđivalo ime Božje i nauk. 


(1. Timoteju 6:1) 
I onaj sluga što je znao volju gospodara svoga, a nije bio spreman ili 


nije učinio po volji njegovoj, dobit će mnogo udaraca. A onaj koji 
nije znao, ali je učinio što zaslužuje udarce, dobit će malo udaraca. 


(Luka 12:47-48) 

Prema članku Perciaccante, Coralli i 
Charlier, Which Saint to pray for fighting 
against a Covid infection? A short survey 

(Kojem se svecu moliti u borbi protiv zaraze 
covidom? Kratki pregled), Ethics, Medicine 

and Public Health 18, 100674 (2021), 

pet najpopularnijih svetaca kojima se 

u slučaju zaraze koronavirusom moli 

europska kršćanska zajednica su: 


1. Sveta Rita 
2. Sveti Rok 
3. Sveti Sebastijan 
4. Sveti Antun Pustinjak 
5. Sveti Adrijan iz Nikomedije 

«Sam kardinal je kasnije pripovijedao 
slijedeću zgodicu iz te svoje rane dobi: 
“Kad je nakon nekog vremena opet došao 
župnik Huzek u Stepinčevu kuću i pošao 
pogledati mališa, koji je bio u kolijevci, 
našao je na njemu na svoje iznenađenje 
veliku majčinu krunicu rastegnutu preko 
cijelog pokrivala u zipci. Zanesen tim 
prizorom usklikne: “Bara, pa kak ne bi 
Lojzek postal svetac, kad već sad moli 
krunicu!» 


- Aleksa Benigar, Alojzije Stepinac (1974) 

“I Vi možete biti prorok. 


- iz emisije Hrvatskog radija Susret u 
dijalogu, 29. siječnja 2019. 

Svete maske 


U ljeto 2020. godine, u vremenu velikog straha od zaraze koronavirusom, 
mogle su se u Zagrebu za 30 kuna kupiti ručno izrađene zaštitne maske za 
lice s likom blaženog Alojzija Stepinca, Gospe od Kamenitih vrata te s likom 
svetog Josipa s malim Isusom u naručju. Popularne su, naravno, bile i maske s 
hrvatskim “kockicama" Mnogi su paradirali naokolo s tim maskama, slineći 
i pljujući po kockicama, grbovima, blaženicima i svecima. 

Svetog Hijacinta Poljskog (1185 - 1257) 
smatraju zaštitnikom bodibildera i 
dizača utega jer je goloruk iz samostana 
spasio golemu kamenu skulpturu Djevice 
Marije pred mongolskim hordama koje 
su napadale Kijev. U Poljskoj postoji 
i stara fraza Svetog mi Hijacinta i 
njegovih piroški!" koja se koristi u teškim 
i beizlaznim situacijama, a zazivaju je i 
dizači utega kad bude gusto. 

Sveti Brendan Navigator (484 — 577) 
rani je irski je svetac. Danas ga smatraju 
zaštitnikom sportaša jer je prema legendi 
sam izgradio brod kojim se otisnuo na 
Atlantik u potrazi za Rajskim vrtom. 

Congregatio de Causis Sanctorum 


Kardinal zadužen za svece podnio ostavku zbog korupcije. Tako je bio naslov- 
ljen članak pokojnog Silvija Tomaševića u Večernjem listu od 26. rujna 2020. 
Riječ je bila o kardinalu Angelu Becciu (72), prefektu Kongregacije za kauze: 
svetaca (Congregatio de Causis Sanctorum) koja se bavi potvrđivanjem čuda 
i herojskih vrlina potencijalnih svetaca. Sredinom listopada naši su i svjetski 
mediji objavili da je uhićena i “partnerica? dotičnog kardinala-prefekta, koja 
je u Vatikanu bila predstavljana kao njegova nećakinja i koja je potrošila oko 
pola milijuna eura vatikanskog (...) novca na osobne potrepštine. 


Neki su zločesti komentatori primijetili, u vezi s navedenom “partnericom, 
da bi možda moglo biti da je kardinal griješio contra Sextum, ali se o tome 
općenito nije previše pričalo. 


" kausa (causa) - uzrok, razlog, sudski predmet 

Duhovna misao: 


Nikad ne raspravljaj o moralnosti Crkve 
s nekim tko ima diplomu katoličko- 
bogoslovnog fakulteta. 

“Tko zna nije li Isus u svojoj božanskoj 
viziji razgovarao s Josipom i o Hrvatskoj, i 
povjerio Josipu na brigu Hrvate sa željom 
da im pomogne da vjeruju u milosrđe Oca, 

da u krizi započnu iznova?" 


- Giorgio Lingua, apostolski nuncij u 
Hrvatskoj, na središnjem misnom slavlju 
i svetkovini svetog Josipa Radnika, 1. 
svibnja 2021. u Nacionalnom svetištu sv. 
Josipa u Karlovcu 

Most vjere, nade i ljubavi 


Dubrovački biskup Roko Glasnović blagoslovio je Pelješki most na njegovom 
otvorenju 26. srpnja 2022. te tom prilikom izjavio da su taj most izgradile 
vjera, nada i ljubav. Mnogi su kod nas mislili da su taj most izgradili kineski 
radnici koje je u Hrvatsku dovela kineska tvrtka koja je gradila most, iako je 
uistinu opaženo mnogo čudotvornih stvari vezano uz tu gradnju. Tako su 
hrvatski inženjeri u most ugradili krunicu. U serijalu članaka u Jutarnjem 
listu pod naslovom “Kako smo ugradili krunicu u Pelješki most" hrvatski je 
inženjer rekao da mu cilj nije bila promocija, nego da u svemu vidi Božji prst. 
To je u mostogradnji svakako vrlo korisno. Veliki je posao, nakon Kineza koji 
su ulili tone betona i isplanirali gdje i kako, na sve to dodati posvetu u obliku 
krunice. To je u skladu s novim smjerom obrazovanja u Hrvatskoj i povrat- 
kom biblijskih vrijednosti na hrvatska sveučilišta. 


Taj most čuvaju i Stepinčevi anđeli Duje i Vlaho čiji originali stoje u lepoglavs- 
koj crkvi tik uz zatvor. Svoj toj vjeri, nadi i ljubavi mosta kumovao je i biskup 
Glasnović koji je na otvorenju, zajedno s bivšom hrvatskom predsjednicom 
Kolindom Grabar Kitarović, zazivao: 


- svetu Mariju, Majku Božju 
- svetog Mihovila 

- svetog Dujma 

- svetog Stjepana 

- svetog Vlahu 

- svetog Iripuna 

- svetog Nikolu 

- svetog Kristofora 

- svetu Anu 

- blaženog Alojzija 

- sve svece i svetice Božje 


Bivša je hrvatska predsjednica nakon toga na most sjela u padmasana joga 
položaju, s blagim svetačkim osmijehom indijskih gurua. 

Oni koji, zbog blagoslova, rupčićima glade 
sarkofage plastificiranih svetaca često tvrde 
da je i ateizam oblik religije. 

Osamnaestog lipnja 2021., prije nego što 
je postao ministar rada u Vladi Republike 
Hrvatske, Marin Piletić je aktivirao svoj 
saborski mandat, a svečanoj saborskoj 
prisezi samoinicijativno je dodao i “Tako 
mi Bog pomogao i Sveti Josip. 


Izjavio je i da se nada kako će njegov 
dodatak zastupničkoj prisezi "pomoći 
promoviranju Svetog Josipa". 

Sve što nije lizanje oltara i zaklinjanje 
u domoljublje u Hrvatskoj se naziva 
ideologijom. 


Lizanje oltara i zaklinjanje u domoljublje 
ne naziva se ideologijom nego nečim 
najprirodnijim na svijetu. 

Sveti Stanislav Krakovski (1030 - 1079) 
je svetac zaštitnik Poljske, a smatra se 
i pokroviteljem borbe protiv korupcije 
u javnoj upravi i onih na vlasti jer ga je 
smaknuo osobno poljski kralj Boleslav, 
nakon što ga je Stanislav ekskomunicirao. 

Svećenički život u svetosti 


Dr. Mladen Parlov, svećenik i profesor na Katoličko-bogoslovnom fakultetu 
u Splitu, u siječnju je 2019. godine izjavio da je svećenik iz Zaprešića, koji je 
odlučio napustiti svećenstvo i oženiti se, loše odabrao “između života u sve- 
tosti i onoga u grijehu". 


Može li se to ikako drukčije pročitati nego da ugledni svećenik misli da 
oženjeni ljudi žive u grijehu, a da katolički svećenici svoj život provode u sve- 
tosti? 


Uistinu je teško pojmiti kako katolici uspijevaju tolerirati svoju Crkvu i njene 
službenike, to bi razumnom čovjeku moralo biti posve izvan pameti. 

Treba primijetiti da pripadnici i 
propovjednici religija koje se zaklinju 
u onostrano i božansko, u duhovno i 
netjelesno, u ljubav prema bližnjem i 

svijetu, u stvarnom svijetu i društvu 
inzistiraju upravo na najprimitivnijoj 
biologiji, spolu, seksu i prokreaciji. 


Nietzsche kaže: “svećenik živi od grijeha, 
njemu je potrebno da se 'griješi“. 

Dr. Josip Grbac, svećenik i redoviti 
profesor na Katoličkom bogoslovnom 
fakultetu Sveučilišta u Zagrebu, 24. 
prosinca 2019. u Novom je listu zapisao: 


Ako je izabrao roditi se u klasičnoj obitelji 
očito je to bilo najidealnije okružje za 
Njegov odgoj i rast. 


Ako, dakle, niste iz klasične obitelji, 
tj. ako niste Židovi, a mama vam nije 
djevica, moglo bi biti da i niste rođeni u 
najidealnijem okružju za odgoj i rast. 

Dvadesetog svibnja 2022., pater Ike 
Mandurić poručio je predsjedniku 
Republike Hrvatske Zoranu Milanoviću da 
će ga sam Bog “obilato nagraditi" zato što 
je rekao “Meni je zanoktica Hrvata iz BiH 
važnija od cijele Finske". 


Pateru se sigurno sam Isus ukazao da mu 
prenese tu prevažnu poruku. 

Božja providnost 
vodi povijest naroda 


Kardinal Josip Bozanić tridesetog je svibnja 2022., u propovijedi povodom 
Dana državnosti izjavio: 


Zahvaljujemo Božjoj providnosti koja odozgo vodi povijest naroda 
što je potakla hrabre koji su znali razumjeti stremljenja ljudi naro- 
da Europe u posljednjem desetljeću prošloga stoljeća. 


Kad popovima nešto odgovara u “povijesti naroda" onda je to sama Božja 
providnost. Treba u tom smislu razmisliti o tome kako su držali mise i propo- 
vijedi kad su Hitler i Pavelić bili potaknuti da ljude ubijaju u konclogorima. 
Danas će vam u vezi s tim vjerojatno reći da su čudni putevi Božji. 

Hvala dragi Isuse! 


Sredinom srpnja 2022. godine Zaton i Raslinu poharao je veliki požar u ko- 
jem je izgorjelo tridesetak kuća i 3300 hektara makije i bjelogorice, a stradali 
su i maslinici, vinogradi i pčelinjaci. Marko Sladoljev, diplomirani katehet i 
bivši saborski zastupnik tom je prilikom napisao: 


Imam prijatelja koji je svećenik. Kad se zaredio pješke se zaputio 
u Međugorje na zavjet. Sa sobom je donio kip Gospe i u svojem 
mjestu Zaton napravio je malu kapelicu. Jučer je izgorilo sve oko 
kapelice ali je ona ostala netaknuta. Kuća isto nije izgorila. Hvala 
dragi Isuse! 


Isus, dakle, dopušta da izgori sve, kuće, živina, pilići i kokoši, pčelice, zavezani 
psi, moćna stabla, masline, baš sve osim kapelice s plastičnim kipom što ga je 
svećenik kupio u Međugorju. Hvala dragi Isuse! 


Sladoljev također tvrdi da je “iz perspektive današnjeg suvremenog čovjeka 
život majke Tereze promašen, a u očima Boga on je ispunjen". Kateheti su, 
dakako, sposobni simultano sagledavati obje perspektive, i onu ljudsku i onu 
božju. Kako bogoslovi, kateheti i vjeroučitelji znaju što je u božjem umu i što 
je ispravno, time sebi daju za pravo da sve nas ostale maltretiraju, i to sbožjim 
dopuštenjem. 

Pop u pandemiji 


U vrijeme žestoke pandemije koronavirusa, jedan je katolički svećenik iz No- 
vog Travnika na Facebooku napisao kako mu ne pada na pamet da otkazuje 
mise zbog pandemije, a svojim je župljanima poručio: 


Volim umrijeti u najstrašnijim mukama za oltarom podižući 
Živoga Boga ili klečeći ispred oltara pred Živim Bogom, nego 
živjeti tisućama godina skrivajući se od nevidljivog virusa. Nisam 
se skrivao 1992., niti 2002., pa neću niti sada! 


Njegovi su Facebook prijatelji tu objavu lajkali u tisućama te komentirali: 
Svaka čast, dao Bog da imamo još takvi neustrasivi svećenike. Bog 
vas blagoslovio i čuvao, samo tako ! 


Samo hrabro omogućite pričest na usta i vratite blagoslovljenu 
vodu. Nije poslušnost iznad istine. 


Bog vam dao zdravlje. Tako i ja mislim. Ako isus ne zaustavi ovu i 
bilo koju drugu bolest mi smo nemoćni. 


Svaka vam ćast tako i treba dok vjerujemo u dragog boga nepri- 
jatelja se ne bojimo ako treba i umrjetu nema veze. Treba se samo 
molit molit i opet molit i ici u crkvu 


Velečasni bravo. Ne dati im da se naslađuju protivnici vjeronauka. 
Kako virus nije problem na bolesnim paradama? 


Bogu hvala. Ta u Gospodina nije nista nemoguce. Ako je Gospodin 
odredio da umremo umrjet cemo 


Samo naprijed s Isusom živjeti, s Isusom i umrijeti! 


Ponosim se što sam dio stada Božjega. Molimo brčo i sestre samo 
nas molitva i vjera može spasiti od sotone koja vlada ovim svijetom. 

Bog vas blagoslovio da se svi svecenici ugledaju, kao iza blagoslov- 
ljenu vodu ona samo necastivom smeta, blagoslovljena voda je lijek 


Slava Isusu 
Hvala Bogu. On je jaci od virusa. 
Bože hvala ti na ovakvim pastirima 


Meni je bila dilema ići u crkvu ali vi ste me ohrabrili hvala vam za 
to jer kad je Bog smnom ništa mi se ne može dogoditi što on ne zeli 


Svaka čast don Anto pravi ste svećenik i Hrvat tako je neka vas Bog 
čuva. 


Amen 


Mnogi i danas misle da je katoličanstvo posve normalna religija kad se us- 
poredi s drugim opcijama. 

Maloljetnik iz Dalmacije godinama je 
glumio svećenika. 


Kako je od gvardijana ukrao habit, nitko 
ga nije ni mogao skužiti. 

Iz njega progovara sotona 


U Salima su 2021. godine Saljani revno odlazili na svaku misu iako se mno- 
gi od njih nisu slagali s porukama tamošnjeg svećenika, don Tomislava. Taj 
je čim je stigao u Sali počeo na crkvu vješati zastavu s pozdravom Za dom 
spremni, a svom je stadu u travnju objašnjavao da koronavirus zapravo ne 
postoji. Kad bi dotični počeo u crkvi mudrovati o tome, jedan bi vjernik, član 
crkvenog zbora, iz protesta počeo pjevati. 


- Evo vidite, iz njega progovara sotona!, dometnuo bi don Tomislav ostatku 
pastve. 


Tog je mladog popa Crkva polutajno maknula od očiju javnosti u Sali nakon 
što je glumio prometnog policajca i zaustavljao vozače po Perušiću te tvrdio 
da se nitko tko vjeruje u Isusa ne može zaraziti koronom. Novinaru Jutarnjeg 
lista koji ga je upitao o njegovom stavu o pandemiji, izjavio je: “Ako vjerujete 
da korona postoji, ona će vas i stići. Ja i svi vjernici koji vjerujemo u Isusa ni- 
smo dobili niti možemo dobiti koronu. 


Iako je čin pobune saljskog pjevača vrlo simpatičan, ipak je teško zamisliti ne- 
koga tko redovito odlazi slušati trabunjanja bedastog mladca samo zato što taj 
ima svećeničku halju. Koliko god da je vjerska identifikacija plitka, ona očito 
sa sobom nosi i nekakvu vrstu straha i ovisnosti. Kako vjernici mogu svaki 
dan uporno odlaziti da slušaju ta trabunjanja iako znaju da im svećenik nije 
posve zdrav? Oni su taoci. A normalna bi država takvo djelovanje (“misu? 
progonila kao radnju opasnu po život i zdravlje građana i nadriliječništvo. 

Šestog travnja 2020., na blagdan Cvjetnice, 
u doba kad je Vlada Republike Hrvatske 
pokušala ograničiti pristup zatvorenim 
prostorima zbog pandemije koronavirusa, 
policajac u civilu pokušao je podsjetiti 
okupljene ispred crkve u Sirobuji na 
epidemiološke mjere koje su tada bile na 
snazi. 


Ljutiti je svećenik, mašući bijesno rukama 
prema njemu, galamio: 


Bože, je I čuješ, kazni ga na moj zahtjev! 

Nema nevjernika koji bi mogao huliti 
onoliko koliko hule biskupi, popovi i 
vjeroučitelji. 

“Nekad jedan svećenik u bolnici vrijedi 
više od dvadeset doktora jer svećenikov 
osmijeh, utješna riječ, ohrabrenje, 
beskrajno znače i bolesniku i obitelji. 


- prof. dr. sc. Milan Kujundžić, ministar 
zdravstva u vladi Republike Hrvatske, 
na tribini “Vjera i politika u odgoju, 
obrazovanju i zdravstvu“ održanoj u 
samostanu blaženog Augustina Kažotića, 
22. ožujka 2017. 

Riječ dakonija ima u svom korijenu riječ 
đakon (svećenik). Hrvatski jezični portal 
(hip.znanje.hr) definira je ovako: 


đakonija - prema pučkom vjerovanju, 

posebno ukusna i slasna hrana za koju 

se mislilo da je jedu đakoni i svećenici; 
poslastica, delikatesa. 

O modernoj građanskoj klasi 


Progresivni građani koji streme 21. stoljeću, zalažu se za toleranciju i šalju 
djecu na vjeronauk, iako u odabranim krugovima ponekad tvrde da Bog ne 
postoji. 


Drevni Agrameri-antifašisti često ne vole “dotepence", a obožavaju sve insig- 
nije prestiža, akademije i odličja, titule i nagrade. Čak su i dotepencima sprem- 
ni oprostiti ako se uspiju čega takvog dočepati jer su i sami, ne tako davno, 
bili dotepenci ali su to uglavnom zaboravili. Vole svjetske potvrde, višestruke 
kratice ispred imena s točkicama, napredno i znanstveno tumačenje svijeta — 
to je stvar vremena. 


Moderna građanska klasa koja ne pada lako na praznovjerje, pogotovo ono 
prizemne i zatucane, provincijalne vrste, želi modernu i pristojnu varijantu 
vjere gdje se sve te starinske zamisli i ne shvaćaju preozbiljno, nego više figu- 
rativno i pragmatično. Od svega toga ipak cijeni toge i svečanost, umrtvljeni 
dostojanstveni glas koji odjekuje katedralom i uglednike u prvim redovima. 
Najviše uživaju u pomirenju svjetonazora, kad se pristojni i ugledni ljudi slože 
oko važnih stvari, one mlačne sredine koju dišu i bivaju. 


Vole lijepe i konstruktivne, optimistične poglede na zbiljnost, uzdizanje duha 
zajedništva i svjetski poznate hrvatske izvrsnosti koju najbolje utjelovljuju naši 
uspješni ljudi iz inozemstva. Ne vole mračnjaštvo i cinizam - to truje zdrav 
duh. Skloniji su prirodi i cvijeću, lijepim šarenim prizorima i plastičnim osm- 
ijesima na psihopatskim licima. Psihopate rijetko prepoznaju, oni ih u nekoj 
mjeri čak i uzbuđuju. Lako ih je kupiti najjeftinijom patetikom i kičem. Satiru 
obično ne razumiju — tu se ne radi o fiziološkom nedostatku, nego o izostanku 
treninga kompleksnog mišljenja neopterećenog kanonom i autoritetom. 


Ne vole ekstreme, prvo zato što ih ne razumiju, a drugo zato što ukazuju na 
neprilagođen karakter, posve neprikladan modernom društvu koje se odavno 
odmaknulo od ekstrema za koje je povijest pokazala da su potpuni promašaji. 
O sebi misle kao o vršnoj točki kulture i civilizacije, umjerenom i tolerant- 
nom sublimatu povijesti. 


Povijest zapravo ne razumiju, iako vole javno iskazivati suosjećanje s ljud- 
skom patnjom koju ne mogu osjetiti. 

Jedan, inače legenda hrvatske demokracije i višestranačja, navodno drevni 
Agramer, a zapravo Mostarac, poznati je borac za sekularnu i građansku Hr- 
vatsku. Uvijek spominje kako su mu kardinali i nadbiskupi kućni prijatelji. 
Smatra to posebnom posvetom svog građanskog statusa, potvrdom širine s 
kojom gleda na društvo. Oni koji ga poznaju znaju da se tu ne radi ni o kakvoj 
širini, nego o obožavanju činova i biskupskog ruha, onog smirenog dostojan- 
stva i autoriteta koje često najbolje utjelovljuju svećenici s blagim smiješkom 
nadmoći. Također se nada da bi se preko Crkve mogao plasirati na kakvu 
uglednu poziciju gdje bi se cijenio njegov sekularni, ali i razumni i tolerantni 
pogled. Sanja i o akademiji, ali šanse su mu tu posve slabe. Veliki je srebrolju- 
bac, iako se to među njegovima smatra tek manjim defektom karaktera, koji 
mora imati određenu fleksibilnost, s obzirom da je negdje u sredini, dakle nije 
ekstreman. 


Fina građanska klasa najviše voli kad im učeni ljudi, naši cijenjeni znan- 
stvenici, lijepo kažu da nema nikakvog sukoba vjere i znanosti. Tako njihovo 
obožavanje toga i mantija, kapica i žezla, svečanosti i uglednika u prvim re- 
dovima katedrale, odjednom dobiva modernu i znanstvenu auru. 

Petog veljače 2022. Večernji list donio 

je ispovijest tipične hrvatske ateistkinje 

kojoj je jako drago što je dijete upisala na 
vjeronauk. 

Što se tiče finih, “građanskih" Hrvata, 
mnogi od njih misle da domoljublje i treba 
biti u kurikulumu Građanskog odgoja - 
kažu da je krajnje vrijeme da se desnici 
oduzme monopol na patriotizam i djecu 
nauči što je pravo domoljublje. 


Isto misle i o vidjelicama - ove nedavne 
s vilama, kojima je Gospa poručila da 
izbetoniraju plažu su možda lažne, ali 

djecu treba poučiti o onim pravim. 

Jedanaestog studenog 2021., na Markovom 
trgu u Zagrebu, okupili su se prosvjednici 
protiv uvođenja COVID-potvrda i molili 

krunicu. 


Kazali su i da je znanstveno dokazano da 
su COVID-potvrde bezvrijedne. 

Početkom devedesetih, kad je u Hrvatskoj 
divljao rat i kad se Jugoslavija raspala, 
mnogi su, rođeni u drugim jugoslavenskim 
republikama, tražili hrvatsko državljanstvo 
jer su smatrali da u Hrvatsku pripadaju 
nakon desetljeća življenja u njoj. Usvajanju 
takvih zahtjeva posebno je pomagao 
katolički krsni list, što se smatralo 
vrhunaravnim dokazom pripadnosti 
hrvatskom narodu. 


I danas samo krsni list čini pravog Hrvata. 

“Katolici u hrvatskom narodu su 
najodgovorniji. 


- kanonik Prvostolnog Kaptola mons. 
Zlatko Koren, u razgovoru za RTL 
televiziju, 20. prosinca 2020., povodom 
otvaranja Zagrebačke katedrale za 
mise nakon dugog perioda pauze zbog 
pandemije koronavirusa 

Samo da znate, pravim popis svih vas 
koji ne volite Isusa. 

